Trauung – Gebet und Lesung – Plattdüütsch

Gebeed to`n Ingang

Leeve Herr un Vader; Wi seggt di vundag Dank för all dat Glück un de Freud, de du uns schenkt hest. Kiek mit dien gnädig Oogen op X un Y. Wi bidd`t di üm dien Segen för ehr Ehe. Höör ehr Beeden un hölp ehr, nah dien`n Willen un dien Woord tosamen to leewen. Segen uns düsse Stünn un all de Daag, de du uns schenken deist. Dat biddt wi vull Vertruun op dien Söhn Jesus Christus. He leewt un regeert mit di un de hillige Geist vun Ewigkeit to Ewigkeit.

Amen.

Lesung ut dat Niee Testament

Wi höört as Lesung ut de hillige Schrift Wöör ut dat Evangelium, wat Johannes schreeven hett. So seggt uns Herr Jesus Christus in`t 13. Kapitel:

Een nie Gebood geev ik jem, dat jem een den annern leev hebbt; so as ik jem leev harr, so schöllt jem ok eenanner leev hebben. Dor schöllt de Lüüd an wies warrn, dat jem mien Jüngers sünd, wenn een den annern leev hett. (Joh 13,34f)

Autor: Peter Schuchardt.